C 380/18
SK
Úradný vestník Európskej únie
3.10.2022
Žaloba podaná 20. júla 2022 – PW/ESVČ (Vec T-448/22) (2022/C 380/21) Jazyk konania: angličtina Účastníci konania Žalobca: PW (v zastúpení: S. Rodrigues a A. Champetier, advokáti) Žalovaná: Európska služba pre vonkajšiu činnosť Návrhy Žalobca navrhuje, aby Všeobecný súd: — zrušil implicitné rozhodnutie žalovanej z 30. júla 2021, ktorým sa zamieta oprava výpočtu náhrady jeho ročných cestovných výdavkov za rok 2020, pokiaľ ide o jeho deti, a v prípade potreby zrušil rozhodnutie žalovanej zo 14. apríla 2022, ktorým bola zamietnutá jeho sťažnosť podaná 28. októbra 2021 podľa článku 90 ods.
2 Služobného poriadku úradníkov Európskej únie, a — zaviazal žalovanú na náhradu trov konania, ktoré vynaložil žalobca.
Dôvody a hlavné tvrdenia Na podporu svojej žaloby, žalobca uvádza dva žalobné dôvody. 1.
Prvý žalobný dôvod je založený na porušení článku 7 ods.
1 a článku 8 ods.
1 prílohy VII služobného poriadku a na porušení zásady riadnej správy vecí verejných. 2.
Druhý žalobný dôvod je založený na porušení povinnosti náležitej starostlivosti.
Žaloba podaná 20. júla 2022 – Evonik Operations/Komisia (Vec T-449/22) (2022/C 380/22) Jazyk konania: angličtina Účastníci konania Žalobkyňa: Evonik Operations (Essen, Nemecko) (v zastúpení: J. P. Montfort a T. Delille, advokáti) Žalovaná: Európska komisia Návrhy Žalobkyňa navrhuje, aby Všeobecný súd: — vyhlásil žalobu za prípustnú a dôvodnú, — zrušil delegované nariadenie Komisie (EÚ) 2022/692 zo 16. februára 2022, ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí a opravil toto nariadenie v rozsahu, v akom zavádza harmonizovanú klasifikáciu a označovanie látky silanamínu, 1,1,1,3,3,3-hexametyldisilazán, produktov hydrolýzy s kremíkom, pyrogénneho syntetického amorfného oxidu kremičitého v nanoforme s povrchovou úpravou („látka“ alebo „SAS-HMDS) (CAS č. 68909-20-6) (ďalej len „napadnuté nariadenie“) (1), — uložil žalovanej povinnosť nahradiť trovy tohto konania a — nariadil akékoľvek ďalšie opatrenie, ktoré považuje za vhodné.